Henning Christiansen
Henning Christiansen, 28.5.1932-10.12.2008, dansk komponist, der fik sit gennembrud i 1960'erne som medlem af den danske fluxusbevægelse. Hans værk for kammerorkester Perspective Constructions (1965) står som et nøgleværk i forståelsen af den "ny enkelhed" i dansk musik. Sammen med komponister som Ib Nørholm, Pelle Gudmundsen-Holmgreen og Ole Buck reagerede Henning Christiansen på den kompleksitet, som udgik fra den centraleuropæiske modernisme. Siden markerede han sig med provokatoriske indslag i kunstlivet, fx udbredelse af politisk-socialistiske idéer, som blev søgt formidlet gennem en slags opdateret fluxuskunst.
Henning Christiansen arbejdede i international sammenhæng med eksperimenterende kunstnere som fx Joseph Beuys. I Danmark deltog han i 1970 som violinspiller i den legendariske Hesteofring med Bjørn Nørgaard og Lene Adler Petersen. I 2001 repræsenterede han og hustruen, Ursula Reuter Christiansen, Danmark på Biennalen i Venezia.